Birthe Rønn Hornbech (V), 2009-05-26:
Vi har fordelt opgaverne på den måde, at justitsministeren i dag er hovedtaleren, om jeg så må sige, og jeg skal ikke trætte med at gentage, hvad der er sagt.
Det, som justitsministeren netop har anført, dækker selvfølgelig den samlede regerings politik, så jeg skal bare ganske kort supplere fra mit område, Integrationsministeriets område.
Jeg er helt enig med justitsministeren i, at det er et meget alvorligt emne, der er rejst til diskussion her i aften.
Og jeg var specielt glad for hr. Peter Skaarups indledning, hvori han ser kriminalitetsproblemet mere samlet som en fødekæde, der skal smadres - kan vi vist godt sige og at alle dele af samfundet altså må være med.
Når forespørgslen også er til integrationsministeren, opfatter jeg det ikke på den måde, at man siger, at alle indvandrere er kriminelle.
Jeg opfatter det på den måde, at man må erkende, når man sporer sig ind på kriminalitetsproblemet, at man ikke kan komme uden om, at indvandrerbanderne også spiller en rolle.
Og der er det klart, at det selvfølgelig er forebyggelsen, jeg som integrationsminister er optaget af.
Det er simpelt hen integrationen, det drejer sig om, og der har vi meget at byde på i Integrationsministeriet.
Der er for mig ingen tvivl om, at den vigtigste kriminalitetsforebyggende faktor over for de udenlandske bander er integrationen.
Men jeg er glad for at kunne præsentere den bog, der hedder »Den anden virkelighed«, om integrationen, som netop er udkommet, og som viser, at integrationen, som det siges i bogen - og det er ikke noget, vi har sponsoreret i Integrationsministeriet - er en megasucces.
Det er den, netop fordi der er så mange gode kræfter, der deltager.
Derfor gøres der i samarbejde med Integrationsministeriet også meget udeomkring for at få de unge aktiveret i fritiden.
Man taler tit om, at kvinderne har en stor rolle at spille, specielt når det drejer sig om udlændinge; udlændinges mor derhjemme er indenrigsministeren, det er hende, der i høj grad bestemmer, hvordan det går.
Og nu viser det sig jo altså, at det går så godt med integrationen, at kvinderne er blevet langt mere selvstændige, og at de faktisk klarer sig så godt, at det er ved at være et problem, fordi drengene klarer sig langt ringere, så det er sværere senere at finde en ægtefælle.
Det har vi selvfølgelig taget bestik af i Integrationsministeriet, fordi integration er en dynamisk proces, hvor vi hele tiden ser på, hvor problemerne er.
Og derfor vil vi i højere grad netop i den kommende tid fokusere på det, jeg kalder rødderne; det gør de også selv.
Der er jo eksempler på unge mænd, som kalder sig selv rollemodeller, og som er gået fra at være rødder til at være mønsterbrydere.
Det er dér, vi skal hen, og det arbejder vi på. Men uanset at det altså går stærkt fremad med integrationen, er det klart, at det ikke er tilstrækkeligt.
Der sker kriminalitet.
Og ud over alt det, justitsministeren har nævnt, skal jeg pege på, at vi jo netop i samarbejde med Dansk Folkeparti nu her en af dagene får vedtaget et lovforslag, hvor vi strammer reglerne for udvisning på en række områder, vi har været enige om.
Jeg takker også for, at Socialdemokratiet har givet sin tilslutning og i dag stemt imod SF's ændringsforslag.
Det skal stå helt klart - også for dem, som har en fremmed baggrund uden statsborgerskab - at der altså er en konsekvens af ikke at være statsborger.
Der er en konsekvens af, at man er kriminel, og der er en konsekvens af, at man ikke er statsborger, og derfor må man altså være klar over, at hvis ikke man vil følge skikkene og lovene i Danmark, risikerer man altså fra om nogle få dage i langt højere grad udvisning.
Men det er selvfølgelig den sidste løsning.
Det vigtigste er forebyggelsen, og at vi, som hr. Peter Skaarup sagde, får smadret fødekæden, og det er vi godt i gang med.